На основу члана 40. Статута општине Сврљиг (“Службени лист града Ниша”, бр. 21/2019), а у вези са чланом 6. Решења о образовању Комисије за спровођење комасације у у деловима катастарских општина Плужина и Нишевац, општина Сврљиг, Скупштина општине Сврљиг, на седници одржаној дана 31.03.2021. године, донела је

**П Р А В И Л Н И К**

**О НАКНАДАМА ЗА РАД КОМИСИЈЕ ЗА СПРОВОЂЕЊЕ ПОСТУПКА**

**КОМАСАЦИЈЕ У ДЕЛОВИМА КАТАСТАРСКИХ ОПШТИНА ПЛУЖИНА И**

**НИШЕВАЦ, ОПШТИНА СВРЉИГ**

**Члан 1.**

Овим правилником утврђује се висина накнаде за рад чланова Комисије за спровођење поступка комасације (у даљем тексту: Комисија), секретара Комисије, чланова поткомисија, стручних радних тела и других лица ангажованих на обављању административно техничких послова од стране Комисије, приликом спровођења поступка комасације.

**Члан 2.**

Председнику и члановима Комисије, секретару Комисије, члановима поткомисија и стручних радних тела за предузимање одређених радњи у поступку комасације и другим лицима (службена лица, и др.) ангажованих од стране Комисије на обављању административно-техничких послова, припада накнада за време проведено на пословима комасације и у вези са тим пословима, као и накнада трошкова превоза под условима и на начин утврђен овим правилником.

**Члан 3.**

Председнику и заменику председника Комисије, припада накнада за рад у висини од 4.000,00 динара, у нето износу, док осталим члановима Комисије, секретару Комисије, члановима поткомисија и других тела које именује Комисија припада накнада за рад у висини од 3.000,00 динара, у нето износу.

**Члан 4.**

Накнада из члана 3. овог правилника утврђује се зависно од времена проведеног на пословима комасације. За рад који траје мање од осам часова дневно, а више од четири часа дневно, накнада се умањује за 50 %. Исплата накнада из члана 3. вршиће се од почетка предузимања радњи које се односе на поступак комасације и радњи предузетих од стране комисија и подкомисија.

**Члан 5.**

Превоз лица из члана 2. овог Правилника организује Скупштина општине Сврљиг. Уколико лица из члана 2. овог правилника користе услуге јавног превоза припада им накнада трошкова превоза на рад и са рада, у висини цене превоза у јавном саобраћају на територији општине Сврљиг, уколико користе сопствени превоз исти ће се обрачунавати у односу на пређене километре од места становања до места извођења радова у поступку комасације.

**Члан 6.**

Исплата накнаде утврђене овим правилником вршиће се по овереним исплатним листовима Председника Комисије, односно у његовом одсуству заменика председника Комисије, на терет трошкова комасационог поступка са предметне позиције 77 екон. клас. 423, Буџета општине Сврљиг.

**Члан 7.**

Евиденцију и записник о времену проведеном на пословима комасације и у вези тих послова за лица из члана 2. овог правилника, као и исплатне листе из члана 6. овог правилника води секретар Комисије.

Обрачун и исплату накнада врши Одељење за буџет, финансије и привреду општинске управе Сврљига, најкасније до 10. у месецу за претходни месец.

**Члан 8.**

Овај Правилник ступа на снагу наредног дана од дана објављивања у „Службеном листу града Ниша“, а примењиваће се од почетка предузимања радњи које се односе на поступак комасације.

I Број: 461-14/2021

У Сврљигу, 31.03.2021. год.

**СКУПШТИНА ОПШТИНЕ СВРЉИГ**

**ПРЕДСЕДНИК**

**Милан Михајловић**